recursal/SuperWikiNEXT-32B huggingface dataset:
**פול אנרי רומואלד אלי** (בצרפתית: **Paul Henri Romuald Ély**;‏ 17 בדצמבר 1897 - 16 בינואר 1975) היה גנרל צרפתי אשר שימש כראש מטה הכוחות המזוינים (מקביל לרמטכ"ל) של צרפת.

ביוגרפיה
--------

אלי למד באקדמיה הצבאית סן-סיר וסיים את לימודיו לקראת סוף מלחמת העולם הראשונה. ב-1930 הוא הועלה לדרגת קפטן, וב-1938 לדרגת קומנדנט. במהלך הפלישה הגרמנית לצרפת ב-1940, אילי נפצע בידו. לאחר סיום כיבוש צרפת, הצטרף אלי לצבא צרפת של וישי. בסוף שנת 1942 כבשו הגרמנים את צרפת של וישי ופרקו את מה שנותר מהצבא הצרפתי. אלי חבר לארגון ההתנגדות של הצבא - ארגון סמי-צבאי שהתנגד לנאצים, אך גם לארגון צרפת החופשית של שארל דה גול. בהמשך, עזב אלי את ארגון ההתנגדות של הצבא וחבר לדה גול. הוא הפך לאיש הקשר בין דה גול לרזיסטאנס. בשל פעילותו, אשתו נעצרה בידי הגרמנים ונכלאה במחנה הריכוז לנשים ראוונסבריק.

לאחר סיום המלחמה מונה אלי בידי דה גול למפקד כוחות הפנים הצרפתיים. בהמשך הוא הפך לנציג צרפת במועצת נאט"ו. ב-19 באוגוסט 1953 הוא מונה לראש מטה הכוחות המזוינים (מקביל לרמטכ"ל) וכיהן בתפקיד עד 4 ביוני 1954 אז מונה למפקד הכוחות הצבאיים בהודו-סין הצרפתית. בעקבות התבוסה הצרפתית במלחמה, נקרא אלי לחקור את סיבות התבוסה. אילי כתב דו"ח מקיף שהשפיע השפעה רבה על החשיבה הצבאית בצרפת. ב-2 במרץ 1956 הוא חזר לצרפת לשמש כראש מטה הכוחות המזוינים עד 18 במרץ 1958 אז הוחלף באנרי לוריו. בעקבות ההפיכה הצבאית שהעלתה את דה גול חזרה לשלטון בצרפת, הוא נקרא חזרה לתפקיד ראש מטה הכוחות המזוינים. הוא כיהן בתפקיד עד 1959. ב-1961 הוא פרש מהצבא.

קישורים חיצוניים
----------------

ויקישיתוף מדיה וקבצים בנושא **פול אלי** בוויקישיתוף
* פול אלי באתר הספרייה הלאומית של צרפת

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285844405171
* BnF: cb133265637 (data)
* GND: 120688344
* ISNI: 0000 0000 9880 391X
* LCCN: no96031926
* Léonore: 19800035/1343/55697
* NARA: 10573684
* NKC: mzk2014823871
* NTA: 070465843
* SUDOC: 035641800
* VIAF: 29677379
* WorldCat: lccn-no96031926

 |
**פורט בלייר** (בהינדי: **पोर्ट ब्लेयर**) היא עיר הבירה והעיר הגדולה ביותר במחוז אנדמן באי אנדמן השייך לאיי אנדמן וניקובר שבהודו.

העיר ממוקמת בחלק המזרחי של אי אנדמן הדרומי והיא שער הכניסה העיקרי לאי הן בדרך הים, בנמל פורט בלייר, והן בדרך האוויר, בנמל התעופה ויר סאבארקר שנמצא 2 ק"מ דרומית מהעיר. 

בנמל העיר נמצא בסיס גדול של חיל הים ההודי.

היסטוריה
--------

פורט בלייר נקראת על-שמו של סגן ארצ'יבלד בלייר מחברת הודו המזרחית הבריטית אשר בשנת 1789 ניסה ללא הצלחה ליישב את האי על ידי בריטים. פורט בלייר הוקמה מחדש בשנת 1858 כבית כלא לאסירים פוליטיים אשר התנגדו לנוכחות בריטניה בהודו. האסירים בכלא נדונו ברובם למאסר עולם תחת תנאים קשים ועבודת פרך. רבים מהם הוצאו להורג בתלייה ואחרים מתו מרעב, תשישות ומחלות.

בשנים 1896 עד 1902, כאשר התנועה לשחרור הודו גדלה וצברה יותר ויותר פופולריות, נבנה כלא חדש הנקרא בית הסוהר סלולר (בהינדית: काला पानी - "קָאלָה פָּאנִי", ובתרגום לעברית "מים שחורים"). כלא זה הכיל צינוק במקום תא מאסר. כיום, הכלא משמש כאתר תיירות וכאנדרטה לזכרם של האסירים הרבים שמתו בו. 

בשנים 1943-1944, פורט בלייר הייתה מפקדה של צבא הודו. 

בשנת 2004 ניזוקה העיר כמו כל האי מרעידת האדמה והצונאמי באוקיינוס ההודי. בזכות מיקומה של העיר בצד הצפון-מזרחי של האי, הפגיעה בעיר לא הייתה קטלנית כמו בחלקים הדרומיים של איי אנדמן וניקובר, והעיר אף הפכה לבסיס חילוץ אליו הביאו את הנפגעים וממנו נשלחו צוותי חילוץ למתן עזרה לאיים.

דמוגרפיה
--------

לפי מפקד התושבים של הודו בשנת 2011, מתגוררים בפורט בלייר 100,608 תושבים. 52% מתושבי העיר הם גברים ו-48% נשים.

קישורים חיצוניים
----------------

ויקישיתוף מדיה וקבצים בנושא **פורט בלייר** בוויקישיתוף
* פורט בלייר, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557456805171
* GND: 4427169-4
* LCCN: n82028960
* VIAF: 158294015
* WorldCat: lccn-n82028960

 |
**אלכסנדר מקס בנד** (באנגלית: **Alex Band**; נולד ב-8 ביוני 1981) הוא זמר אמריקאי ממוצא יהודי. לשעבר סולן להקת דה קולינג.

ביוגרפיה
--------

בנד נולד בלוס אנג'לס, קליפורניה לבמאי סרטי האימה דלי התקציב, צ'ארלס בנד, יהודי, ולמֱדָה בנד, נוצרייה. השניים התגרשו כשאלכס היה ילד. כילד הופיע בתפקידים קטנים בשניים מסרטיו של אביו: "אדון הבובות 2" ו"ד"ר מורדריד". בנוסף כיכב בתפקיד הראשי בקומדיה "רחוק" (1993), שיצאה ישירות לספריות הווידאו. החל לנגן על גיטרה ולכתוב שירים בגיל 8, כשהוא מושפע מהלהקות פרל ג'אם, בון ג'ובי ו- U2. גדל בלוס אנג'לס ברחוב הנקרא "Camino Palmero" (כשם אלבום הבכורה של דה קולינג) ולמד ב"Oakwood High School", אולם נשר מהלימודים כשהיה בכיתה י'. בגיל 15 חתם על חוזה הקלטות עם שותפו המוזיקלי, אהרון קמין בחברת התקליטים "תקליטי RCA". ארבע שנים אחר כך קיבל את פרסומו הראשון כשהופיע בסרט "חופשיות על הבר", כשלאחריו החל להתפרסם כסולן להקת "דה קולינג". הוא נודע בזכות קולו הבוגר (יחסית לגילו הצעיר), המזכיר את קולו של בארי וייט והופעותיו האנרגטיות על הבמה.

"דה קולינג" יצאו לסיבוב הופעות מסביב לעולם ב-2002 וב-2004.

בקיץ 2003 שר ביחד עם סנטנה את הלהיט "Why Don't You & I", שכתב צ'אד קרוגר, סולן להקת ניקלבק. הצלחתו של השיר הייתה לסנונית הראשונה לקריירת הסולו של אלכס בנד, כשבראשית 2005 חתם בחברת התקליטים "Geffen Records", כשאלבום הבכורה שלו ייצא במהלך 2007.

בנד נשוי לשחקנית ג'ניפר סקיי מאז ה-25 ביולי 2004.

מלבד היותו זמר, מנגן בנד על גיטרה, פסנתר וסקסופון.

קישורים חיצוניים
----------------

* 
* אלכס בנד, ברשת החברתית פייסבוק

* אלכס בנד, ברשת החברתית טוויטר

* אלכס בנד, במסד הנתונים הקולנועיים IMDb (באנגלית)

* אלכס בנד, באתר MusicBrainz (באנגלית)

* אלכס בנד, באתר Yandex.Music (ברוסית)

* אלכס בנד, באתר Discogs (באנגלית)

* אלכס בנד, באתר Songkick (באנגלית)

* אלכס בנד, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15003776r (data)
* GND: 135263646
* ISNI: 0000 0000 8361 9503
* LCCN: no2007145485
* MusicBrainz: b7b1d45e-40c7-4693-a754-86ef7b51c9ae
* VIAF: 19473031
* WorldCat: lccn-no2007145485

 |
**פול מארי סזאר ז'רלד פו** (בצרפתית: **Paul Marie Cesar Gerald Pau**;‏ 29 בנובמבר 1848 – 2 בינואר 1932) היה גנרל צרפתי ששירת במלחמת צרפת–פרוסיה ובמלחמת העולם הראשונה.

ביוגרפיה
--------

פו נולד ב-29 בנובמבר 1848, וב-1867 התגייס לצבא הצרפתי. הוא השתתף במלחמת צרפת–פרוסיה, שבה איבד את החלק התחתון של זרועו הימנית. בשנת 1884 התחתן עם מארי הנרייט גונץ. ב-1903 הוא הועלה לדרגת גנרל, ובין השנים 1903–1909 פיקד על הקורפוסים ה-16 וה-20. עם זאת, הוא פרש משירות פעיל בשנת 1911, לאחר שהיה מועמד לתפקיד הרמטכ"ל על ידי שר המלחמה, אדולף מסימי, אך מועמדותו הוסרה בגלל דעותיו הפוליטיות האנטי-רפובליקניות, והתעקשותו על הסמכות למנות אישית גנרלים לפיקוד גבוה. במקום זה מונה ז'וזף ז'ופר, שהיה למפקד העליון הצרפתי במלחמת העולם הראשונה.

כאשר פרצה המלחמה ב-1914, החזיר הגנרל ז'ופר את פו מפרישה לפיקוד על ארמיית אלזס, כדי להשתתף בהתקפות נגד אלזס שבוצעו לפי תוכנית 17. ארמיית אלזס כללה את הקורפוס ה-7 (אשר לחם בקרב מילוז בין 7 ל-10 באוגוסט), הדיוויזיה ה-44, דיוויזיית המילואים ה-55, דיוויזיית הפרשים ה-8 וקבוצת הדיוויזיות ה-1 של המילואים (דיוויזיות המילואים ה-58, ה-63 וה-66).

למרות שהצליח בתחילה, נאלץ פו לסגת אחרי התבוסה של הארמייה הראשונה בקרב לורן. כאשר היה ברור לז'ופר כי התקוות לניצחון מהיר באלזס נמוגו, וכי צרפת עומדת בפני סכנה ממשית לתבוסה מהירה (בגלל תוכנית שליפן), הארמייה של פו פורקה, נשלחה לצפון כדי להצטרף לארמייה השישית של מישל-ז'וזף מונורי, והגיעה בזמן להשתתף בקרב הראשון על המארן.

לאחר מכן לא ניתן לפו תפקיד פיקודי אחר. לאחר שירות במועצת המלחמה העליונה בצרפת, הוא נשלח בינואר 1916 כנציג צרפתי לסטאבקה הרוסית. פו גם סייר באוסטרליה בספטמבר 1918, ושם נפגש עם חיילים משוחררים אוסטרלים, והשתתף בעצרות מלחמה.

הוא נפטר בפריז ב-2 בינואר 1932.

קישורים חיצוניים
----------------

ויקישיתוף מדיה וקבצים בנושא **פול פו** בוויקישיתוף

הערות שוליים
------------

1. ↑  Tucker, Spencer; Matysek Wood, Laura; Murphy, Justin D. (1996). *The European Powers in the First World War: An Encyclopedia*. Taylor & Francis. p. 549. ISBN 978-0-8153-0399-2.`{{cite book}}`: תחזוקה - ציטוט: multiple names: authors list (link)
2. ↑  Tuchman, Barbara (1962). *The Guns of August*. New York: Random House. p. 42. ISBN 0-345-47609-3.
3. ↑  Greenhalgh, Elizabeth (2014). *The French Army and the First World War*. Cambridge University Press. p. 38. ISBN 978-1-107-60568-8.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12738387x (data)
* GND: 1038391857
* ISNI: 0000 0003 9998 5243
* The Léonore id LH//2779/6 is not valid.
* NLP: A12226336
* NTA: 156361159
* SUDOC: 157775240
* VIAF: 295737982
* WorldCat: viaf-295737982

 |
**SMS Audio** היא חברת אודיו אמריקאית בבעלות פרטית, אשר עוסקת בייצור אוזניות אופנתיות ומוצרים נלווים. החברה נוסדה על ידי הראפר 50 סנט. "SMS Audio" רכשה באוגוסט 2011 את החברה "קונו אודיו", והשיקה לראשונה את מוצריה בתחילת שנת 2012. החברה ממוקמת בפלורידה, ארצות הברית.

היסטוריה
--------

"SMS Audio" נוסדה בחודש מרץ 2011 בעיר דלאוור, ארצות הברית, על ידי הראפר קארטיס ג'קסון, הידוע גם בשם הבמה 50 סנט. ג'קסון היה מעוניין להשיק אוזניות ייחודיות, והתחקה אחר ההצלחה של הראפר ד"ר דרה עם חברת האודיו "ביטס אלקטרוניקס", אשר השיקה לראשונה את מוצריה בשנת 2008. ג'קסון תר אחר חברת אוזניות קטנה אותה יוכל לרכוש ולמתג מחדש. באוגוסט 2011 רכש את "קונו אודיו", חברה אשר פעלה בפלורידה ועסקה בפיתוח ויצור של אוזניות אופנתיות. סכום הרכישה לא פורסם. מייסד "קונו אודיו", בריאן נוח, מונה על ידי ג'קסון לנשיא החברה הממוזגת, שפעלה מאז תחת השם "SMS Audio". נוח, אשר בעברו הועסק בתפקיד ניהולי בחברת ג'ילט, הקים את "קונו אודיו" בשנת 2007 בשל העניין האישי שלו במוזיקה ובאביזרי אודיו יוקרתיים. 

מיד לאחר השלמת תהליך הרכישה, החלו ג'קסון ונוח לעבוד יחדיו במטרה לעצב ולהשיק קו חדש של אוזניות יוקרתיות. בשלהי 2011 ובתחילת 2012 הושקו לראשונה שלושה מוצרים חדשים מבית היוצר של החברה החדשה. במקביל להשקת המוצרים, הכריז ג'קסון בחודש דצמבר 2011 על הפרויקט להאכיל את אמריקה(אנ'), במסגרתו התחייב לספק 250 ארוחות לאמריקנים נזקקים, במקביל לכל פריט אשר יימכר בארצות הברית באמצעות האתר הרשמי של החברה.

מוצרים
------

* SYNC by 50 Wireless Headphones - אוזניות קשת אלחוטיות מבוססות טכנולוגיית "קליר", אשר מאפשרת להן לקלוט עד ארבעה מכשירים בטווח של עד עשרה מטרים.
* SMS Audio Street by 50 On-Ear - אוזניות קשת חוטיות בעלות כבל נתיק ולחצני שליטה.
* SMS Audio Street by 50 In-Ear - אוזניות כפתור חוטיות בעלות מיקרופון פנימי המשמש לשיחות טלפון.
* SMS Audio Street by 50 DJ Pro Performance - אוזניות קשת חוטיות, מקצועיות. האוזניות מתקפלות ובעלות כבל נתיק, לחצני שליטה ורמקול פנימי. מיוצרות בעיקר עבור תקליטנים.

קישורים חיצוניים
----------------

ויקישיתוף מדיה וקבצים בנושא **SMS Audio** בוויקישיתוף
* אתר האינטרנט הרשמי של SMS Audio

הערות שוליים
------------

1. ↑  קארטיס ג'קסון רוכש את קונו אודיו ומשיק קו חדש של מוצרים
2. ↑  סיפור ההצלחה העסקית של הראפר ד"ר דרה והחברה "ביטס אלקטרוניקס"
3. ↑  Where Did You Get Those Headphones?
4. ↑  אודות היזם ואיש העסקים בריאן נוח
5. ↑  קארטיס ג'קסון משיק בראיון את המיזם "להאכיל את אמריקה"
6. ↑  סקירה מקצועית למוצרי החברה(הקישור אינו פעיל, 12.2.2020)
**אלכיסטודון** (שם מדעי: ***Elachistodon westermanni***) הוא מין נחש לא-ארסי ממשפחת הזעמניים החי בתת-היבשת ההודית וקרוב לבני הסוג נחש ביצים אך מצוי בסוג יחידי נפרד - *Elachistodon*. זהו נחש הביצים היחיד שאינו חי באפריקה.

מאפיינים
--------

אורכו של הנחש מגיע לאורך 78 ס"מ והוא בעל רצועות שחורות וחומות-כסופות לסירוגין עם פס לבן לאורך הגב ופלג הגוף העליון, פלג גוף אחורי חום ובטן לבנה. הראש רחב בעל "כיפה" אדמדמה עם רצועות לבנות עם עיניים גדולות ולסת רחבה איתה הנחש יכול לבלוע טרף גדול מרחבו. אם הוא מותקף הוא מפתל את גופו לצורת האות "S", מה שיכול לבלבל או להרתיע את הטורף.

הנחש מצוי בבנגלדש, בהודו (במדינות: מהאראשטרה, גוג'ראט, פנג'אב, מאדהיה פרדש, טלנגאנה וקרנאטקה) ובנפאל באזורי שיחיות, יערות במורדות הרים ושדות. הוא פעיל בלילה ולעיתים נדירות גם פעיל במשך היום והוא המחפש קיני עופות, בתוכם ביצים למאכל. הוא מותאם לאכילת ביצים באמצעות לסתו השרירית איתה הוא יכול לבלוע טרף גדול יחסית, לגרור אותו במורד גרונו ושם חוליות הצוואר הנוטות לצד הוושט יפעילו לחץ על הקליפה עד שתישבר וכל החלמון נשפך ישירות אל הקיבה, בעוד הקליפה נפלטת החוצה מהפה.מצב שימור המין הוא ללא חשש.

קישורים חיצוניים
----------------

ויקישיתוף מדיה וקבצים בנושא **אלכיסטודון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  אלכיסטודון באתר הרשימה האדומה של IUCN
2. ↑  לפי החלטות האקדמיה

אלכיסטודון בהודו.
פרוספר אנרי מימין לצידו של לואי פראנשה ד'אספרה המשוחח עם ג'ורג' מילן
**פול פרוספר אנרי** (בצרפתית: **Paul Prosper Henrys**; 13 בספטמבר 1862, צרפת – 6 בנובמבר 1943, פריז, צרפת) היה גנרל צרפתי, מפקד אוגדה וגיס רגלים בחזית המערבית במלחמת העולם הראשונה. אנרי כיהן גם כמפקד הגיס הצרפתי בחזית המקדונית תחת פיקודם הכולל של הגנרלים אדולף גיומא ולואי פראנשה ד'אספרה. אנרי הוביל את הגיס הצרפתי בקרב דוברו פולה אשר הכריע למעשה את החזית המקדונית לטובת מדינות ההסכמה.

תחילת הקריירה
-------------

אנרי מילא שורת תפקידים בלגיון הזרים הצרפתי וב-1903 הועלה לדרגת מייג'ור ומונה לראש המטה של הגנרל אובר ליאוטי(אנ') בעין ספרה אשר בצפון מערב אלג'יריה. הגנרל הזמין את אנרי לשרת תחתיו גם במרוקו וב-28 בספטמבר 1912 מונה למפקד גדוד הוסרים. ב-4 ביולי 1913 הועלה לדרגת קולונל ומונה למפקד חטיבת פרשים. עם פרוץ מלחמת העולם הראשונה היה אנרי אחד מהקצינים הבכירים היחידים שלא חזרו לצרפת. ב-24 בנובמבר 1914 הועלה לדרגת מייג'ור-ג'נרל ומונה למפקד אוגדה.

מלחמת העולם הראשונה
-------------------

ב-27 ביולי 1916 סיים את שירותו במרוקו וקיבל פיקוד על אוגדת הרגלים ה-59 של צבא צרפת. אנרי הוצב בחזית המערבית במלחמת העולם הראשונה וב-20 במאי 1917 קיבל פיקוד על הגיס ה-17 הצרפתי.

בראשית 1918 חלה פול פרנסואה גרוסטי מפקד הגיס הצרפתי בחזית המקדונית בטיפוס הבטן, הוחש לטיפול בסנטוריום בפריז ובמקומו מונה אנרי. פול אנרי פעל תחת פיקודו של אדולף גיומה מפקד הזירה ובהמשך של לואי פראנשה ד'אספרה. ב-ספטמבר 1918 פיקד אנרי על הכוחות הצרפתיים במהלך המתקפה לאורך עמק הוארדאר ובמסגרתה על קרב דוברו פולה, שהוביל לקריסת צבאה של ממלכת בולגריה ולהכרעת החזית המקדונית לטובת מדינות ההסכמה. בנובמבר, לאחר סיום המלחמה הועלה לדרגת גנרל וסיים את תפקידו כמפקד הגיס הצרפתי בסלוניקי.

שלהי הקריירה ואחריתו
--------------------

ב-1 באפריל 1919 מונה הגנרל אנרי לעמוד בראש המשלחת הצבאית הצרפתית לפולין אשר פעלה לסייע לכוחות הרפובליקה הפולנית במסגרת המלחמה הפולנית-סובייטית. אנרי הוביל משלחת של 400 קציני צבא שעסקו בתפקידי הדרכה, פיקוד וארגון הצבא הפולני. ב-30 בספטמבר 1920 סיים את תפקידו בפולין והועבר לתפקידי מטה בפריז ובמקומו מונה הגנרל מקסים וייגאן. ב-28 ביוני 1922 מונה לתפקיד מפקד הגיס ה-33, תפקיד בו כיהן עד פרישתו לגמלאות ב-13 במרץ 1924. אנרי הלך לעולמו בפריז ב-1943 והוא בן 81 שנים.

קישורים חיצוניים
----------------

ויקישיתוף מדיה וקבצים בנושא **הגנרל פול פרוספר אנרי** בוויקישיתוף

הערות שוליים
------------

1. ↑  "רחובות פריז", באתר v2asp.paris.fr (בצרפתית).
2. ↑  משה גרשוביץ', תפקידה הצבאי של צרפת במרוקו, באתר גוגל ספרים (באנגלית).
3. ↑  אינצקלופדיה לתולדות מלחמת העולם הראשונה, "חזית סלוניקי במלחמת העולם הראשונה", באתר גוגל ספרים (באנגלית).
4. ↑  השלכות חוזי השלום שלאחר מלחמת העולם הראשונה על מזרח אירופה והבלקן, אתר גוגל ספרים (בצרפתית).

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb166229817 (data)
* GND: 1072065819
* ISNI: 0000 0004 4996 9330
* The Léonore id LH//1288/35 is not valid.
* VIAF: 4610147967360084200007
* WorldCat: viaf-4610147967360084200007

 |
**הדיוויזיה הראשונה של צבא צרפת החופשית** (בצרפתית - **1re division française libre**) הייתה אחת היחידות העיקריות בצבא צרפת החופשית, והיחידה הראשונה בצבא זה שהגיעה לסדר גודל של דיוויזיה.

הקמה
----

יחידות יבשה של צבא צרפת החופשית היו פעילות עוד בספטמבר 1940 במסגרות שונות, בייחוד באפריקה. יחידות אלו פעלו במסגרת הקרב על דקר, והקרב על גבון במסגרתו ניסו אנשי צרפת החופשית להעביר מושבות אלו לשליטתם. בריגדה שלמה המכונה "חטיבת המזרח" (Brigade d'Orient) בפיקודו של ראלף מונקלאר פעלה במסגרת המערכה במזרח אפריקה במלחמת העולם השנייה. יחידות אלו לא היו מאוחדות, ולא פעלו במסגרת אוגדתית. לקראת המערכה בסוריה ובלבנון במאי 1941 הגיעו אנשי יחידות אלו לקסטינה שבארץ ישראל ואוחדו ליחידה אחת, בפיקודו של פול לואי לז'נטיום. יחידה זו היא הראשונה שנקראה "הדיוויזיה הקלה הראשונה של צבא צרפת החופשית".

המערכה בסוריה ולבנון
--------------------

היחידה שהתאגדה בקסטינה תחת פיקודו של לז'נטיום כללה שבעה גדודים, פלוגת טנקים, סוללת תותחים, וכוחות עזר וסיור נוספים, ובסך הכל כ-8,000 חיילים. בין 8 ביוני ל-11 ביולי 1941 לחמה היחידה לצד יחידות נוספות של צבא בריטניה, וצבאות ממושבות בריטניה, כנגד אנשי צרפת של וישי בסוריה ובלבנון. הקרבות היו קשים, אך בסיומם נכנסו אנשי היחידה לדמשק, והשליטו את צרפת החופשית על הלבאנט הצרפתי.

המדבר המערבי
------------

באוגוסט 1941 פורקה היחידה, וצבא היבשה של צרפת החופשית נערך מחדש במסגרות חטיבתיות. אלו לחמו היטב במסגרת המערכה במדבר המערבי והצטיינו בקרב ביר חכים. בפברואר 1943, הוקמה הדיוויזיה מחדש בטוברוק בפיקודו של אדגאר דה לרמינא, ולחמה במסגרת המערכה בתוניסיה בחודשים אפריל ומאי 1943. מספר חודשים לאחר מכן שימשה היחידה בתפקיד חיל מצב בלוב.

הלחימה באירופה
--------------

באפריל 1944 נשלחה היחידה אל המערכה באיטליה ולחמה שם. היא צוידה מחדש בציוד אמריקאי, ולחמה במערכה זו עד יולי 1944.

באוגוסט 1944 נחתה הדיוויזיה בחופי דרום צרפת כחלק ממבצע דרגון, כחלק מהארמייה הצרפתית הראשונה, והתקדמה צפונה לתוככי צרפת בלחימה נגד הגרמנים דרך פרובאנס והרי הווז', עד לחבל אלזס. בינואר 1945 עמדה הדיוויזיה במגננה דרומית לשטרסבורג, ולחמה כחלק מהקורפוס השני בקרב על כיס קולמאר.

במרץ 1945 עזבה הדיוויזיה את אלזס וירדה דרומה, שם הובילה מתקפה באזור האלפים וכבשה בחזרה את השטח שכבשו האיטלקים במסגרת המערכה על צרפת בשנת 1940.

קישורים חיצוניים
----------------

ויקישיתוף מדיה וקבצים בנושא **הדיוויזיה הראשונה של צרפת החופשית** בוויקישיתוף

הערות שוליים
------------

1. ↑  שארל דה גול, "המאבק לחרות", כרך ראשון, אל הדגל, הוצאת עם הספר, תשי"ח, עמ' 168
**אלכסנדרו אלבס דו נסימנטו** (בפורטוגזית: **Alexandro Alves do Nascimento**, נולד ב-30 בדצמבר 1974 בקאמפו פורמוזו שבברזיל, נפטר ב-14 בנובמבר 2012 בז'או שבברזיל), ובקיצור **אלכס אלבס** (**Alex Alves**) היה כדורגלן ברזילאי ששיחק בעמדת החלוץ. אלבס נפטר ממחלת הלוקמיה בשנת 2012 בגיל 38.

קריירת מועדונים
---------------

אלכס אלבס החל את הקריירה בקבוצת ויטוריה, ובשנת 1992 החל לשחק בקבוצה הבוגרת, וזכה באליפות מדינת באהיה באותה שנה. בשנת 1994 עבר אלבס למועדון הפאר פלמיירס, וזכה איתו באליפות ליגת העל הברזילאית באותה עונה. לאחר מכן שיחק בז'ובנטודה ובפורטוגזה, ובשנת 1998 חתם בקרוזיירו, עמה זכה באותה שנה בגביע רקופה סודאמריקנה לאחר ניצחון במפגש כפול על ריבר פלייט, ובאליפות מדינת מינאס ז'ראיס. יכולתו הטובה של אלכס אלבס הקנתה לו חוזה בהרטה ברלין, שם חתם בשנת 1999. בעונתו הראשונה הבקיע ארבעה שערים, וקבוצתו סיימה במקום השישי בבונדסליגה. אחד משעריו, אותו הבקיע בניצחון 4-2 על פ.צ. קלן, נבחר כשער העונה בגרמניה. קלן הובילה 2-0, ומיד לאחר השער השני של קלן, כאשר אלבס חידש את המשחק מנקודת החצי, בעט את הכדור לשערה של קלן, וצימק את התוצאה ל-2-1, בדרך למהפך. באותה שנה הבקיע שער בהפסד 3-1 לברצלונה בשלב הבתים השני בליגת האלופות, בסיומו הודחה הרטה מהמפעל. בעונת 2000/01 הבקיע אלבס שמונה שערים, כשהוא משתף פעולה בהתקפה עם מיכאל פריץ ושטפן ביינליך, והקבוצה סיימה במקום החמישי, ובסיום אותה עונה זכה עם הרטה ברלין בגביע הליגה הגרמנית לאחר ניצחון 4-1 על שאלקה 04, בו הבקיע אלבס את השער השלישי. בעונת 2001/02 הבקיע אלבס שבעה שערי ליגה, והרטה סיימה את העונה במקום הרביעי. בתום אותה עונה הגנה הרטה על תוארה כמחזיקת גביע הליגה הגרמנית, לאחר שניצחה שוב את שאלקה 04 בתוצאה הזהה 4-1. בגמר זה, אלבס הבקיע את השער השני להרטה. עונת 2002/03 הייתה האחרונה של אלבס בהרטה ברלין. בעונה זו, הבקיע שישה שערים ובישל חמישה, והרטה סיימה במקום החמישי בבונדסליגה. בתום עונה זו עזב אלבס את הרטה ברלין לאחר ארבע עונות, בהן הבקיע 25 שערי ליגה ב-81 הופעות, וחתם באתלטיקו מיניירו.

אלבס שיחק באתלטיקו מיניירו עונה אחת, והבקיע בה שמונה שערים. לאחר מכן לא הצליח אלבס למצוא קבוצה לתקופה ארוכה, ושיחק במועדונים הברזילאיים ואסקו דה גאמה, ויטוריה, עמה זכה בפעם השנייה בקריירה באליפות מדינת באהיה בשנת 2005, בואבישטה ספורט קלאב ופורטלזה, עמה זכה באליפות מדינת סיארה בשנת 2008, מחוץ לברזיל שיחק אלבס במועדון הסיני גוואנגז'ו פוטבול קלאב ובמועדון היווני קבאלה. בשנת 2010 חזר אלבס לברזיל, וסיים את הקריירה במועדון אוניאאו רונדונופוליס.

על אף הצלחתו בשלבים מסוימים בקריירה, בעיקר בתקופתו בהרטה ברלין, אלבס מעולם לא שיחק בנבחרת ברזיל.

מותו
----

בשנת 2007 אובחן אלבס כחולה בלוקמיה, אך המשיך לשחק כדורגל עד לשנת 2010. את דבר מחלתו חשף רק באוקטובר 2012, חודש אחד לפני שנפטר מהמחלה, בבית החולים בז'או הקרובה לסאו פאולו.

תארים
-----

עם ויטוריה:

* אליפות מדינת באהיה (2): 1992, 2005

עם פלמיירס: 

* אליפות ליגת העל הברזילאית: 1994

עם קרוזיירו:

* רקופה סודאמריקנה: 1998
* אליפות מדינת מינאס ז'ראיס: 1998

עם הרטה ברלין:

* שער העונה בגרמניה: 2000
* גביע הליגה הגרמנית (2): 2001, 2002

עם פורטלזה:

* אליפות מדינת סארה: 2008

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר FootballDatabase.eu

|  |  |
| --- | --- |
| בקרת זהויות עריכת הנתון בוויקינתונים | 
* GND: 1029305293
* VIAF: 292928471
* WorldCat (עם VIAF): 292928471

 |
**פול פרנסיס פלוסי האב** (באנגלית: **.Paul Francis Pelosi Sr**; נולד ב-15 באפריל 1940) הוא איש עסקים אמריקאי, הבעלים ומנהל של "שירותי החכרה פיננסית" (Financial Leasing Services), חברה להשקעה וייעוץ בתחום הנדל"ן וההשקעות השוכנת בסן פרנסיסקו. בנוסף, הוא היה הבעלים של קבוצת הפוטבול "אריות ההרים של סקרמנטו", אשר שיחקה בליגת הפוטבול המאוחדת (UFL). רעייתו היא ננסי פלוסי, יושבת ראש בית הנבחרים של ארצות הברית לשעבר.

ביוגרפיה
--------

פלוסי נולד וגדל בסן פרנסיסקו. הוא בעל תואר ראשון בשירות דיפלומטי מאוניברסיטת ג'ורג'טאון, ולאחר מכן השלים לימודי תואר שני במנהל עסקים בבית הספר סטרן לעסקים של אוניברסיטת ניו יורק. לאחר מכן פתח בקריירה עסקית, ובהווה הוא חבר במועצות מנהלים ובגופים נדבניים רבים. מאז 2009 הוא יו"ר מועצת שירות החוץ של אוניברסיטת ג'ורג'טאון.

ב-7 בספטמבר 1963 נישא פלוסי לננסי ד'אלסנדרו בבולטימור שבמרילנד, ב"קתדרלת מרי מלכתנו" (אנ'). לימים תהא רעייתו יושבת ראש בית הנבחרים של ארצות הברית וחברה בו מטעם מחוזות קונגרס אחדים בקליפורניה. הזוג חובק חמישה ילדים: ננסי קורין, כריסטין, ז'קלין, פול הבן ואלכסנדרה.

פלוסי ייסד את חברת הון הסיכון "שירותי החכרה פיננסית" (Financial Leasing Services), דרכה הוא ורעייתו ננסי צברו הון אישי של כ-114 מיליון דולר אמריקני.

לאחר שהשקיע בעבר בקבוצת הפוטבול "Oakland Invaders" של ליגת הפוטבול של ארצות הברית (United States Football League), בשנת 2009 רכש פלוסי את זיכיון "קליפורניה רדווד" בליגת הפוטבול המאוחדת תמורת 12 מיליון דולר. מאוחר יותר עברה קבוצה זו לסקרמנטו ומותגו בשם "אריות ההרים של סקרמנטו".

בשעות המוקדמות של 28 באוקטובר 2022, חדר לביתם של בני הזוג פלוסי בסן פרנסיסקו פורץ וצרח "איפה ננסי?" שוב ושוב, ולאחר מכן הכה את פול פלוסי בפטיש. התוקף, דייוויד ויין דיפפה, נלקח למעצר משטרתי, ובהמשך פורסם כי ניזון בתיאוריות קשר שונות בהן QAnon. פלוסי אושפז בבית החולים הכללי של סן פרנסיסקו, ולאחר שעבר ניתוח בגולגולתו, היה צפוי להחלמה מהירה. דיפפה דרש לנוכחותה של ננסי בזמן שפרץ לביתם, על אף ששהתה בגבעת הקפיטול בשעת האירוע.

קישורים חיצוניים
----------------

ויקישיתוף מדיה וקבצים בנושא **פול פלוסי** בוויקישיתוף
* פול פלוסי, ברשת החברתית טוויטר
* סוכנויות הידיעות, בעלה של יו"ר בית הנבחרים בארה"ב הפסיד 5 מ' ד' עקב השקעה כושלת בקבוצת פוטבול, באתר TheMarker‏, 17 ביוני 2010

הערות שוליים
------------

1. ↑  ג'ורג' ה. יאנג, Sacramento Mountain Lions Bring UFL Action to Raley Field, באתר סקרמנטו פרס, 6 באוגוסט 2012 (באנגלית)
2. ↑  Nancy Pelosi, באתר לוס אנג'לס טיימס (באנגלית)
3. ↑  בעלה של יו"ר בית הנבחרים בארה"ב הפסיד 5 מ' ד' עקב השקעה כושלת בקבוצת פוטבול, באתר וואלה!‏, 17 ביוני 2010
4. ↑  לס קרפטנר, Paul Pelosi, Husband of House Speaker, Takes His Shot at Football, באתר וושינגטון פוסט, 17 באוקטובר 2009 (באנגלית)
5. ↑  אתר למנויים בלבד ניו יורק טיימס, בן זוגה של יו"ר בית הנבחרים הותקף בפטיש בביתו; התוקף צעק "איפה ננסי?", באתר הארץ, 28 באוקטובר 2022
6. ↑  רם ברנדס ונתן גוטמן, בעלה של יו"ר בית הנבחרים האמריקני ננסי פלוסי הותקף בפטיש בביתם, באתר כאן – תאגיד השידור הישראלי, 28 באוקטובר 2022
7. ↑  "התוקף צעק 'איפה ננסי?'": פרטים חדשים על הפריצה לביתה של יו"ר בית הנבחרים פלוסי, באתר ‏מאקו‏‏, ‏29 באוקטובר 2022‏
8. ↑  סוכנויות הידיעות, פרץ לבית ושאל "איפה ננסי?": בעלה של יו"ר בית הנבחרים הותקף בפטיש, באתר ynet, 29 באוקטובר 2022
מבנה הודעת SOAP
**SOAP**, במקור ראשי תיבות של **Simple Object Access Protocol**, הוא פרוטוקול תקשורת מבוסס מבנה XML המיועד להעברת הודעות בשירותי רשת (Web Service), בדרך כלל, תוך שימוש בפרוטוקולי HTTP ו-RPC.
הפרוטוקול מאפשר לבצע קריאה להפעלת פונקציות משרת אחד לשרת אחר על בסיס תקשורת HTTP, שהיא התשתית הנפוצה ביותר בפרוטוקולי האינטרנט. היתרון העיקרי של הפרוטוקול הוא שניתן לתת הוראות לביצוע בין מערכות שונות בלי תלות במערכת ההפעלה או ביישום שרץ עליהן.

חלק מהגדרה הוא קובץ WSDL, שהוא קובץ ההגדרה של העברת הפרמטרים בין פונקציה ומשמש לחילול הקוד הנגדי בעת קישור בין מערכות הזרות זה לזה. ארכיטקטורה המשתמשת הרבה בפרוטוקול זה היא SOA שהיא פיזור פעולות בין שרתים שונים המתקשרים ביניהם על פי מטרתם ב-IT. הוא סטנדרט של ארגון הסטנדרטים W3C.

תבנית של הודעת SOAP
-------------------

הודעת SOAP הוא קובץ XML המורכב מאלמנט אב בשם מעטפה (**Envelope**), שבו אלמנט אופציונלי בשם כותרת (**Header**) ואלמנט בשם גוף (**Body**). בתוך אלמנט הגוף תבוא הבקשה הממשית של הפעולה הנדרשת מהשרת. בקובץ דוגמה זה אפשר להפעיל את הפונקציה GetSearch שמקבל פרמטר מחרוזתי של תוכן החיפוש.

```
<?xml version="1.0"?>
<soap:Envelope
xmlns:soap="http://www.w3.org/2001/12/soap-envelope"
soap:encodingStyle="http://www.w3.org/2001/12/soap-encoding">

<soap:Header>
 <!- content of header ->
</soap:Header>

<soap:Body>
 <!- content of Body ->

  <soap:Fault>
  <!- content of Fault ->
  </soap:Fault>

</soap:Body>
</soap:Envelope>

```

ראו גם
------

* Web service
* WSDL

| פרוטוקולים במודל TCP/IP |
| --- |
| שכבת יישום | HTTP • SMTP • FTP • DNS • DHCP • SSH • RTP • RTSP • IRC • SNMP • SIP • IMAP4 • MIME • Telnet • RPC • SOAP • LDAP |
| שכבת תעבורה | TCP • UDP • SCTP • DCCP |
| שכבת רשת | IP • IPv4 • IPv6 • ICMP • IPX • IGMP |
| שכבת קשר | אתרנט • 10BASE-T • 802.11 WiFi • Token ring • FDDI • ARP |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007544678005171
* LCCN: sh2002006007

 |
**הדיוויזיה הרביעית** (באנגלית: **4th Infantry Division**) היא דיוויזיה של צבא ארצות הברית שלחמה במלחמת העולם הראשונה ובמלחמת העולם השנייה, והיא פעילה עד היום. מטה הדיוויזיה שוכן בפורט קרסון, קולורדו, והיא כפופה לקורפוס ה-3.

היסטוריה
--------

### מלחמת העולם הראשונה

הדיוויזיה הרביעית הוקמה בדצמבר 1917 בצפון קרוליינה, שמונה חודשים לאחר כניסת ארצות הברית למלחמת העולם הראשונה. הדיוויזיה הורכבה מהבריגדה ה-7 שהורכבה מהרגימנטים ה-39 וה-47, ומהבריגדה ה-8 שהורכבה מהרגימנטים ה-58 וה-59. הדיוויזיה לחמה בקרב סן-מייל ובמתקפת מז-ארגון, ולאחר סיום המלחמה נשארה ככוח כיבוש בחבל הריין בגרמניה עד לאפריל 1919, וביולי אותה שנה היא חזרה לארצות הברית. במהלך הלחימה, איבדה הדיוויזיה 2,611 הרוגים ו-9,895 פצועים.

### בין המלחמות

ב-21 בספטמבר 1921 הושבתה הדיוויזיה בשל קיצוצים תקציביים, אולם חלק מיחידותיה נשארו פעילות, ושאר היחידות השתייכו לכוחות המילואים. מפקדת הדיוויזיה השתתפה בתרגילים שונים במשך השנים.

### מלחמת העולם השנייה

ב-1 ביוני 1940 הופעלה הדיוויזיה מחדש, והועמדה תחת פיקודו של וולטר פרוסר. הדיוויזיה הורכבה מהרגימנטים ה-8, ה-12 וה-22. הדיוויזיה השתתפה בתימרוני לואיזיאנה ובתימרוני קרוליינה, ובינואר 1944 הפליגה לאנגליה. הדיוויזיה נחתה ב-6 ביוני 1944 בחוף יוטה במהלך הנחיתה בנורמנדי, ולאחר מכן לחמה במערכה בנורמנדי, ובכלל זה השתתפה בשחרור פריז. לאחר מכן היא לחמה במהלך הקרב על יער הירטגן ובמהלך הקרב על הבליטה, ובהמשך השתתפה בפלישת בעלות הברית המערביות לגרמניה עד סוף המלחמה. במהלך הלחימה איבדה הדיוויזיה 4,097 הרוגים ו-17,371 פצועים.

### לאחר המלחמה

ב-5 במרץ 1946 פורקה הדיוויזיה, אולם ב-15 ביולי 1947 היא הוקמה מחדש, ובשנת 1951 נשלחה לגרמניה ל-5 שנים. הדיוויזיה השתתפה במלחמת וייטנאם, ובמהלך השנים לאחר מכן נשלחה כמה פעמים לאירופה. במהלך מלחמת עיראק הייתה אמורה הדיוויזיה לפלוש לצפון עיראק מכיוון טורקיה, אולם טורקיה סירבה לכך, ובשל כך בעת עיקר הלחימה נותרה הדיוויזיה באוניות. במהלך השנים לאחר מכן נשלחה הדיוויזיה לכמה סבבי שירות בעיראק ובאפגניסטן, וכיום היא מוצבת בבסיסה בפורט קרסון, קולורדו.

קישורים חיצוניים
----------------

ויקישיתוף מדיה וקבצים בנושא **הדיוויזיה הרביעית** בוויקישיתוף
* הדיוויזיה הרביעית, ברשת החברתית פייסבוק
* הדיוויזיה הרביעית, ברשת החברתית טוויטר
**פול סקאלי-פאואר** (באנגלית: **Paul Desmond Scully-Power**; נולד ב-28 במאי 1944, סידני) הוא אסטרונאוט לשעבר בתוכנית מעבורות החלל של נאס"א, יליד אוסטרליה הראשון שטס לחלל.

קורות חיים
----------

פול סקאלי-פאואר נולד בעיר סידני וסיים לימודי בית ספר בעירו. בשנת 1966 הוא סיים לימודי תואר ראשון באוניברסיטת סידני. לאחר סיום הלימודים הוא הצטרף שורות הצי המלכותי האוסטרלי. סקאלי-פאואר עבד בצי עד לשנת 1972. באותה שנה פול סקאלי-פאואר עבר לעבוד בצי ארצות הברית במסגרת חילופי מדענים. בשנים 1974–1975 הוא שב לאוסטרליה. באוקטובר 1977 הוא חזר לארצות הברית וקיבל משרה במרכז מחקר של הצי האמריקאי בו עבד מספר שנים ובשנת 1982 קיבל אזרחות אמריקאית.

שירות בנאס"א
------------

בשנת 1984 פול סקאלי-פאואר נבחר לקבוצת אסטרונאוטים של נאס"א. כבר באוקטובר 1984 הוא טס לחלל במסגרת משימה STS-41-G כמומחה מטען על מעבורת החלל צ'לנג'ר.

לאחר פרישה מנאס"א
-----------------

תוך מספר שנים סקאלי-פאואר עזב את נאס"א וחזר למחקרים בתחום חקר האוקיינוסים. בסוף שנות ה-90 של המאה ה-20 הוא חזר לאוסטרליה. בשנת 2004 הוא מונה למנהל Tenix Group, חברה אוסטרלית בתחום טכנולוגיה וביטחון. בשנת 2007 הוא מונה ליושב ראש של SensorConnect Inc חברה שמבוססת בעמק הסיליקון. בנוסף לכך היה חבר דירקטוריון בחברות נוספות.

בתחום המדע סקאלי-פאואר פרסם כ-60 מאמרים מדעים והשתתף ב-13 מסעות לחקר האוקיינוס.

קישורים חיצוניים
----------------

ויקישיתוף מדיה וקבצים בנושא **פול סקאלי-פאואר** בוויקישיתוף
* 
* קורות חיים

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6390 4585
* LCCN: n97052105
* NLA: 35632648
* SNAC: w63j6b4g
* Trove: 547502
* VIAF: 50972058
* WorldCat: lccn-n97052105

 |
**תומאס קיין טאלי** (באנגלית: **Thomas Kane Tully**;‏ 21 באוגוסט 1908 - 27 באפריל 1982) היה שחקן קולנוע אמריקאי אשר היה מועמד פרס אוסקר לשחקן המשנה הטוב ביותר לשנת 1954 על תפקידו בסרט "המרד על הקיין".

ביוגרפיה
--------

טאלי נולד בעיר דורנגו שבדרום מערב קולרדו, שירת בצי האמריקאי ועבד בצעירותו ככתב בעיתון ה"דנבר פוסט" לפני שנכנס לתחום המשחק.
החל את דרכו כשחקן על במות תיאטרון לפני שבתחילת שנות ה-40 ערך את הופעתיו הראשונות בהוליווד לצידה ג'ינג'ר רוג'רס בסרט "אני אפגוש אותך" של הבמאי ויליאם דייטרל ובסרטים "יעד טוקיו", "מרדף בצפון" של ראול וולש, "דם על הירח" של רוברט וייז, ו"ליידי באגם" בבימויו ובכיכובו של רוברט מונטגומרי. ב-1950 שיחק בדרמה של אוטו פרמינגר בתפקיד נהג המונית ג'יגס אביה של מורגן טיילור והחל את תפקידו בתור המפקח גראב בסדרת הדרמה המשטרתית של ויליאם אשר ודון סיגל "מסדר זיהוי".

ב-1954 הועמד טאלי לפרס אוסקר לשחקן המשנה הטוב ביותר על הופעתו בדרמה של אדוארד דמיטריק "המרד על הקיין" בתפקיד לוטננט קומנדר ויליאם דה- פריס מפקד "אניית קיין" בתחילת הסרט. את תפקידו המוערך האחרון עשה טאלי במותחן הפשע של דון סיגל "מצוד" לצידו של קלינט איסטווד בתור בשריף מק'ראה.

טאלי נישא פעמיים במהלך חייו לפרנסיס מק'יו במשך 15 שנים עד למותה ולאידה ג'ונסון במשך 28 שנים עד למותו של טאלי.
טאלי נפטר ב-27 באפריל 1982 ממחלת הסרטן בניו פורט ביץ' שבקליפורניה. על שמו של טאלי כוכב בשדרת הכוכבים של הוליווד.

פילמוגרפיה
----------

* יעד טוקיו (1943)
* מרדף בצפון (1943)
* אני אפגוש אותך (1944)
* הוירג'נאי (1946)
* ליידי באגם (1947)
* דם על הירח (1948)
* סקודה הו קודה היי (1948)
* כלת יוני (1948)
* כאשר המדרכה נגמרת (1950)
* טומהוק (1951)
* נקודת מפנה (1952)
* המרד על הקיין (1954)
* חייל העתיד (1955)
* אהביני או עזביני (1955)
* נקודת מפנה (1952)
* פרדריק הצפוני (1958)
* השאפתנים (1964)
* מצוד (1968)
* צ'ארלי וואריק (1971)

קישורים חיצוניים
----------------

ויקישיתוף מדיה וקבצים בנושא **טום טאלי** בוויקישיתוף

* טום טאלי, במסד הנתונים הקולנועיים IMDb (באנגלית)
* טום טאלי, באתר AllMovie (באנגלית)
* טום טאלי, במסד הנתונים הקולנועיים KinoPoisk (ברוסית)
* טום טאלי, באתר Discogs (באנגלית)
* טום טאלי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007365717605171
* GND: 1199517283
* LCCN: no96046187
* VIAF: 78374816
* WorldCat: lccn-no96046187

 |
Berge Athene אוניית צובר בקטגוריית **קייפסייז** במעמס 225,000 טון שנבנתה בשנת 1979
מכלית הנפט Hellespont Alhambra בעלת שוקע של למעלה מ-24 מטר היא בקטגוריית קייפסייז
**קייפסייז** (אנגלית: Capesize) היא קטגוריית גודל של אוניות משא אשר בסיווג המקורי היו גדולות מכדי לעבור בתעלת סואץ או בתעלת פנמה (דהיינו, גדולות יותר מקטגוריית פנמקס וסואצמקס). לכן, כדי לעבור בין האוקיינוסים הקיפו אוניות אלה את כף התקווה הטובה, או את כף הורן. מאז תחילת המאה ה-21 חלק גדול מהאוניות בקטגוריית קייפסייז יכולות לעבור בתעלת סואץ כל עוד הן עומדות בשוקע המרבי (18.91 מטר נכון לשנת 2008).

סקירה כללית
-----------

אוניות קייפסייז הן בדרך כלל במעמס העולה על 150,000 טון והן בדרך כלל מכליות נפט או אוניות צובר המובילות עפרת ברזל, פחם וחומרי גלם אחרים בתפזורת. המונח "קייפסייז" (מילולית: "גודל כף") מתייחס בדרך כלל לאוניות צובר יותר מאשר למכליות. אוניית קייפסייז אופיינית היא במעמס של 175,000 טון, אף שקיימות גם אוניות גדולות בהרבה, עד 400,000 טון מעמס. ממדיהן העצומים והשוקע הרב של גופן מגביל את נתיבי המים והנמלים בהם הן יכולות לבקר.

קישורים חיצוניים
----------------

* קטגוריות גודל לאוניות
**לילי בוניש** (בערבית: **ليلي بونيش**, בצרפתית: **Lili Boniche**; נולד כ**אלי בוניש**; 1921, אלג'יר – 6 במרץ 2008, פריז) היה זמר ומלחין יהודי-צרפתי אלג'יראי בסגנון אנדלוסי-ערבי.

קורות חיים
----------

בוניש נולד למשפחה יהודית-ספרדית בקסבה של אלג'יר. היה ילד פלא, שלימד את עצמו לנגן על המנדולה של אביו בגיל שבע. בהמשך היה זמר מבוקש ברחבי צרפת של שנות ה-40 ובמהלך המלחמה. בוניש שילב טנגו, פסדובלה וממבו לתוך הרפרטואר שלו, במיוחד בזמן שבידר את החיילים. הוא היה ידוע בכך ששר עם מילים בערבית מספר מהשירים הקובניים הגדולים והפופולריים ביותר, כחלק מהרפרטואר הקבוע שלו. הוא הקליט מספר שירים בחברת "dounia" בבעלות של אל-כחלאווי א-תונסי.

לילי בוניש פרש במהלך שנות ה-50 ופתח מחדש את הקריירה שלו בשנת 1990, כשהוא מוציא את אלבומו Boniche Dub' ב-1998, שהופק על ידי ביל לאסוול ודיואן ז'אן טויטו. האלבום זיכה אותו במעריצים חדשים בכל רחבי אירופה. רטרוספקטיבה זו, של שילוב הלהיטים הגדולים ביותר שלו עם חומרים שטרם פורסמו בעבר, לא רק שממלא את החסר ביחס להקלטות זמינות, אלא גם מהווה מחווה לחלוציות חשובה בתחום של היתוך תרבותי.

בנוסף לכתיבת מוזיקה מסחרית, הוא גם היה מלחין סרטים. נפטר בפריז.

דיסקוגרפיה
----------

* *Alger, Alger* , Roir Records/E1, February 16, 1999
* *Œuvres récentes* , APC Play it Again Sam, 2003
* *Il n'y a qu'un seul Dieu* (live à l'Olympia), East West Warner Music France, 1999
* *Trésors de la chanson judéo-arabe*, Créon Mélodie

קישורים חיצוניים
----------------

* לילי בוניש, במסד הנתונים הקולנועיים IMDb (באנגלית)
* לילי בוניש, באתר MusicBrainz (באנגלית)
* לילי בוניש, באתר Yandex.Music (ברוסית)
* לילי בוניש, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007394751105171
* BnF: cb13982259g (data)
* GND: 143243381
* ISNI: 0000 0001 0915 0249
* LCCN: no2008115791
* MusicBrainz: 153aede6-e16f-46f6-a621-283af0b443a0
* SUDOC: 074079867
* VIAF: 73672852
* WorldCat: lccn-no2008115791

 |
**Born Free** (בעברית: **נולדתי חופשייה**) הוא שיר של הראפרית M.I.A אשר יצא לאור כסינגל הראשון מתוך אלבומה Maya על ידי חברות XL Recordings, אינטרסקופ רקורדס ו-N.E.E.T. ב-23 באפריל 2010. השיר יצא ביחד עם קליפ באורך של 9 דקות אשר עורר סערה רבה ואף הוסר מיוטיוב ארצות הברית ובריטניה למספר ימים. הקליפ לשיר פורסם לראשונה ב-26 באפריל אך בעקבות הסרתו מיוטיוב ארצות הברית ובריטניה הועלה בגרסה מצונזרת יותר 3 ימים לאחר מכן. השיר נכתב על ידי M.I.A עצמה, דייב טיילור, אלן וגה ומרטין רב והופק על ידי M.I.A עצמה וסוויץ'.

השיר מכיל שימוש באורגן ותוף והוא מסמפל "Ghost Rider" של להקת Suicide ונחשב לשיר אגרסיבי יותר משאר שירי האלבום. בנוסף לגרסה המקורית לשיר גם יצא גרסת רמיקס של הדי ג'יי High Contrast. השיר זכה לשבחים על מילותיו והלחנתו.

הקליפ שמתאר רצח של אנשים כתומי שיער צולם בקליפורניה ובוים על ידי רומיין גברס כסרט קצר בן 9 דקות ללא ידיעתם של חברת התקליטים שלה. כמה תקריות הקשורות להריגתם ללא משפט של גברים טמילים בידי צבא סרי לנקה שצולמו בטלפונים ניידים בסרי לנקה, שחלקם שודרו על ידי גורמי חדשות ברחבי העולם, היוו השראה לקליפ. הקליפ אשר מכיל תכנים של עירום ואלימות זכה לביקורות חיוביות אך למחלוקת רבה ברחבי העולם כאשר הרבה אנשים מתחו ביקורת על התכנים האלימים והפרובוקטיביים בקליפ. הקליפ הוגבל בגיל באתר יוטיוב כך שרק מי שגילו מעל 18 יכול להיכנס לקליפ. מבקרים רבים השוו את הקליפ לסרטים כמו מטען הכאב ו-Punishment Park. הקליפ זכה למועמדות בפרס "הקליפ הדאנס של השנה" בטקס פרסי ה-VMA הבריטי.

השיר הגיע למקום ה-156 בבריטניה ולמקום ה-13 במצעד השירים האינדים הבריטי. בנוסף הוא הגיע למקום ה-58 בשווייץ. NME דירגו את השיר במקום ה-11 ברשימת השירים הטובים ביותר של 2010 ואת הקליפ של השיר במקום ה-13 ברשימת הקליפים הטובים ביותר אי פעם. מגזין "טיים" דירג את הקליפ במקום ה-2 ברשימת עשרת הקליפים מעוררי המחלוקת הטובים ביותר בכל הזמנים.

קישורים חיצוניים
----------------

* מידע על היצירה "Born Free" באתר מיוזיק בריינז

הערות שוליים
------------

1. ↑  פאנק-רוק, רוק אלטרנטיבי, אלקטרו-פאנק, רוק רועש
2. ↑  M.I.A, דייב טיילור, אלן וגה ומרטין רב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 0c8903d0-c2e7-3a24-9800-c2a17f5f27d4

 |
**טום יפת** (נולד ב-5 בדצמבר 1993) הוא שחקן טלוויזיה וקולנוע ישראלי.

קורות חייו
----------

יפת נולד וגדל בשכונת התקווה, למד בתיכון "ראשית" - עירוני ח' בתל אביב.
תפקידו הראשון והמשמעותי של יפת היה בסרט הקולנוע הישראלי, "מנתק המים" בבימויו של עידן הובל, שם שיחק בתפקיד ראשי לצד גבי (משה איבגי) את בנו, בועז, שוער כדורגל מוכשר שמאוד מחובר לאביו.
יפת משתתף בתיאטרון הקהילתי בסל"ה - הסטודיו לאמנויות התיאטרון מיסודו של יורם לוינשטיין", מתוך לימודיו משחק בהצגה "הכלה מאלנבי" לצד בן רביאן, עדן בר ואחרים.

ממרץ 2014 ועד אפריל 2015 השתתף בהצגה "פריחת ההדרים" בבימויו של השחקן יחזקאל לזרוב לצד אודי פרסי, סיון לוי ועוד. החל מנובמבר 2014, משחק בדמות ראשית את לירון ביטון בסדרה "שכונה" של גיורא חמיצר בבימויו של אורן שקדי בערוץ ניקלודיאון של HOT, ליד שחקנים מוכרים כמו ליאנה עיון, תותי ניניו, יוסי מרשק ועוד. בשנת 2015 שיחק בתפקיד אורח בשני פרקים בעונה השלישית של הסדרת הקומית "פולישוק".
החל ממאי 2015 משחק את תומר, בסדרת הנעורים "להתבגר" על פי סדרת הספרים של גלילה רון פדר, "להתבגר". הסדרה שודרה בערוץ 10.

ב-2018 חזר לשחק את דמותו של לירון ביטון בעונה השנייה והשלישית של שכונה.

נכון לשנת 2023, השחקן טום יפת מתגורר עם בת זוגתו במרכז הארץ.

קישורים חיצוניים
----------------

* טום יפת, במיזם "אישים" לתיעוד היצירה הישראלית
**מחלקת המחקר של הרשות השופטת** היא גוף מחקר עצמאי של הרשות השופטת בישראל שמטרתו העמדת ידע מחקרי איכותי ומבוסס ומתן תשתית אינפורמטיבית ורעיונית לפעילות מערכת המשפט בישראל.

מבנה ארגוני
-----------

מחלקת המחקר הוקמה בשנת 2010, ומקום מושבה בבית המשפט העליון. המחלקה הוקמה על ידי עו"ד ד"ר קרן וינשל מרגל, אשר פרסומיה ראו אור בכתבי עת אקדמיים ידועים (כגון JELS ו-PNAS). כיום עומדת בראש המחלקה ד"ר גלי אביב. החוקרים במחלקה הם בעלי השכלה במשפטים ובמדעי החברה.

פעילות המחלקה מתבצעת בפיקוח ובהנחיית ועדת היגוי הקובעת את יעדי המחקר, וממצאיה מוגשים לה לצורכי גיבוש מדיניות. בראש ועדת ההיגוי עומד נשיא בית המשפט העליון, ועל חבריה נמנים גם מנהל המכון להשתלמות שופטים (השופט בדימוס ד"ר שלמה לוין) ושופט בית המשפט המחוזי בירושלים (השופט ד"ר יגאל מרזל).

פעילות המחלקה
-------------

מחקרי המחלקה מתייחדים בכך שהם משלבים שני ענפי דעת מרכזיים - תחום מדעי החברה ותחום המשפט. במחלקה פותחו מתודולוגיות אמפיריות, איכותניות וכמותניות, העומדות בסטנדרטים המקובלים בתחום מדעי החברה.

המחלקה מקיימת שיתופי פעולה עם מוסדות מחקריים מקבילים בעולם, בהם Federal Judicial Center בארצות הברית ו-European Commission for the Efficiency of Justice באירופה - שבה קיבלה המחלקה ב-2012 מעמד של משקיפה כנציגת ישראל. שיתופי פעולה נוספים מתקיימים עם חוקרים בכירים בפקולטות למשפטים באוניברסיטאות בישראל.

פרסומים
-------

פרסומי המחלקה זוכים לחשיפה בכתבי עת אקדמיים ובעיתונות הכללית. כך, מחקר של המחלקה בשיתוף עם פרופ' אורן גזל אייל בעניין שיעורי הזיכוי וההרשעה בהליכים פליליים הפריך את מיתוס 99% הרשעה שרווח בציבור. מחקר נוסף של המחלקה בחן את העומס השיפוטי שמטילים תיקים מסוגים שונים על השופטים, והבחין בין מספר התיקים הנפתחים במערכת המשפטית לבין העומס שהם מטילים בפועל. מחקרים נוספים של המחלקה ניתנים לצפייה באתר בית המשפט העליון

קישורים חיצוניים
----------------

* 

* אתר האינטרנט הרשמי של מחלקת המחקר של הרשות השופטת
* אתר מחלקת המחקר של הרשות השופטת
* קרן וינשל מרגל ויפעת טרבולוס, סקירה השוואתית בנושא הוצאות משפט - לקראת מחקר אמפירי בישראל, באתר המחלקה
* מחקר על זיכויים, הרשעות, הסדרי טיעון וביטול אישומים, 23 במאי 2012, באתר הטרקלין
* אורן גזל-אייל וקרן וינשל מרגל, כל האמת על שיעור ההרשעות בישראל, באתר ynet, 7 בספטמבר 2012
* יובל יועז, ‏חשיפה: מהו שיעור הסדרי הטיעון הנחתמים בישראל?, באתר גלובס, 30 בנובמבר 2010
* נועם שרביט, מחקר: 70% הרשעות במשפטים פליליים, באתר nrg‏, 13 במאי 2012
* יובל יועז, ‏מחקר חדש בוחן את העומס על כל שופט בהתחשב בהיקף התיקים, באתר גלובס, 18 בפברואר 2013
* משה גורלי, הנוסחה לחישוב הזמן השיפוטי, באתר כלכליסט, 19 בפברואר 2013
* עו"ד אנה נודל, מחקר חדש של הרשות השופטת מצביע על הכבדה בעומס התיקים בבית המשפט 19 בפברואר 2013, באתר תקדין

הערות שוליים
------------

1. ↑  (Journal of Empirical Legal Studies)
2. ↑  (Federal Judicial Center)
3. ↑  (European Commission for the Efficiency of Justice)
4. ↑  אורן גזל אייל, ענבל גלון וקרן וינשל מרגל, שיעורי הרשעה וזיכוי בהליכים פליליים, 2012
5. ↑  קרן וינשל-מרגל, הוגש נגדכם כתב אישום? סיכוי של 75% שתורשעו , באתר TheMarker‏, 9 באוקטובר 2013
6. ↑  אתר מחלקת המחקר של הרשות השופטת
**קייסי מורטון קוט** (באנגלית: **Casey Morton Cott**; נולד ב-8 באוגוסט 1992) הוא שחקן אמריקאי, מוכר בזכות תפקידו כ"קווין קלר" בסדרת הטלוויזיה "ריברדייל" של הרשת "The Cw".

ילדותו
------

קוט גדל בצ'רצ'ינג פולס שבאוהיו. הוא למד באוניברסיטת בוסטון לפני שהחליט ללמוד משחק, הוא עבר ללמוד משחק בבית הספר לדרמה של אוניברסיטת קרנגי מלון, אותו סיים בשנת 2016. הוא אחיו של קרלי קוט והשחקן קורי קוט.

קריירה
------

בשנת 2012, הופיע קוט בהפקה מקומית באוהיו בהצגות Bloody Bloody Andrew Jackson ו"רומיאו ויוליה". בשנת 2014, הוא השתתף במחזה "*Parade"* בתיאטרון ניו הזלט בפיטסבורג, שם הוא מככב לצד כמה מחבריו מבית הספר למשחק. באוגוסט 2016 הוא שיחק את משה בקונצרט הבכורה של הפרויקט המוזיקלי של סטיבן שוורץ, בתיאטרון ביי סטריט בסאג' הרבור שבניו יורק.

ב-12 במרץ 2016, במהלך השנה האחרונה שלו בבית ספר למשחק, קוט לוהק בתור קווין קלר בסדרת הדרמה "ריברדייל", עיבוד טלוויזיה של היקום ארצ'י קומיקס. דמותו של קווין בולטת בזכות היותו הדמות ההומוסקסואלית הראשונה בהיסטוריה של ארצ'י קומיקס. קוט הצהיר בסרטון פייסבוק למעריצים במרץ 2017, כי נבחן במקור עבור התפקידים של ארצ'י אנדרוס וג'אגהד ג'ונס, לפני שקיבל את התפקיד של קווין. הדמות שגילם קוט הפכה לדמות ראשית בעונה השנייה.

בשנת 2017 הצטלם לקליפ של סברינה קרפנטר לשיר "Why".

חיים אישיים
-----------

קוט מתגורר בעיר ניו יורק.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2021 | *ביקשה את זה* | מייק |  |

### טלוויזיה

| שנה | כותרת | תפקיד | הערות |
| --- | --- | --- | --- |
| 2017-הווה | ריברדייל | קווין קלר | משני (עונה 1)
ראשי (עונה 2-הווה) |
| 2017 | חוק וסדר | לוקאס הול | פרק אחד |

### קליפים מוזיקה

| שנה | שם | אמן |
| --- | --- | --- |
| 2017 | "Why" | סברינה קרפנטר |

קישורים חיצוניים
----------------

ויקישיתוף מדיה וקבצים בנושא **קייסי קוט** בוויקישיתוף
* קייסי קוט, ברשת החברתית טוויטר
* קייסי קוט, ברשת החברתית אינסטגרם
* קייסי קוט, במסד הנתונים הקולנועיים IMDb (באנגלית)
* קייסי קוט, באתר Rotten Tomatoes (באנגלית)
**הנרי ג'ורג' לידל** (באנגלית: **Henry George Liddell**;‏ 6 בפברואר 1811 - 18 בינואר 1898) היה בלשן שהתמחה ביוונית עתיקה, מילונאי, היסטוריון וכומר אנגליקני אנגלי, פרופסור ללימודים קלאסיים באוניברסיטת אוקספורד, ומחבר (במשותף עם רוברט סקוט (אנ') של המילון ליוונית עתיקה, הידוע בשם "לידל-סקוט".

חייו
----

לידל נולד למשפחת אצולה בריטית. הוא למד בבית הספר הפרטי צ'רטרהאוס, ולאחר מכן באוניברסיטת אוקספורד (בקולג' קרייסט צ'רץ'). לאחר שסיים את לימודיו בהצטיינות החל לשמש עוזר הוראה באוניברסיטה זו.

לידל עמד בראש קולג' קרייסט צ'רץ' בין השנים 1891–1855, ושימש כ-וייס צ'נסלור (מנהל כללי) של אוניברסיטת אוקספורד בין השנים 1874-1870. בשנת 1857 הופיע ספרו "היסטוריה של רומא".

בשנת 1846 נישא ללורינה ריב. לזוג נולדו עשרה ילדים. על אחת מבנותיו, אליס לידל, ייסד לואיס קרול את דמותה של אליס בספרו הרפתקאות אליס בארץ הפלאות.

לידל ידוע בעיקר בשל חיבורו המונומנטלי, שאותו כתב יחד עם עמיתו רוברט סקוט, "לקסיקון אנגלי יווני". מאז יצא לאור משמש המילון כספר היעץ העיקרי בתחום הלקסיקוגרפיה של היוונית העתיקה.

קישורים חיצוניים
----------------

ויקישיתוף מדיה וקבצים בנושא **הנרי ג'ורג' לידל** בוויקישיתוף
* הנרי ג'ורג' לידל, באתר אנציקלופדיה בריטניקה (באנגלית)
* הנרי ג'ורג' לידל, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264688605171
* BNE: XX1343996
* BnF: cb12352204d (data)
* CANTIC: a11074693
* CiNii: DA00583645
* GND: 104264594
* ISNI: 0000 0001 0910 6424
* LCCN: n50050382
* NDL: 001095722
* NKC: skuk0003744
* NLA: 35304826
* NLG: 134102
* NLK: KAC200905618
* NTA: 069325006
* SNAC: w66h6fvq
* SUDOC: 032504950
* Trove: 904841
* VcBA: 495/74907
* VIAF: 66541464
* WorldCat: lccn-n50050382

 |
תניסתרופאוס משוחזר
**תניסתרופאיים** (שם מדעי: ***Tanystropheidae***) היא משפחה של זוחלים נכחדים ארכוזאורומורפים מסדרת הפרוטורוזאוריה, אשר התקיימו רק בתור הטריאס שבתחילת המזוזואיקון לפני 247 עד 201 מיליון שנה מזמננו. המאובנים שלהם התגלו ברחבי אמריקה הצפונית והדרומית (בעיקר בברזיל) וחלק מאירופה ואסיה. רובם היו זוחלים ימיים שחו בעיקר לאורך ים תטיס אך כמה מהם, בייחוד אלה שנמצאו לאורך מערב אמריקה הצפונית, חיו ביבשה ללא קשר לים. הדבר מוכיח שהם מילאו גומחות אקולוגיות שונות ורבות.

משפחה זו הוגדרה ב-1858 והחוקרים עוד חלוקים על המינים המשויכים אליה, כאשר חלק מהחוקרים רואים את הקשר ביניהם כפוליפילטי.

מינים אלה היו ארוכי צוואר ומרובי חוליות לאורך גופם והארוך שביניהם היה התניסתרופאוס שהגיע לאורך 6 מטרים כשהצוואר הגדול שלו כלל חצי מאורכו. ממבנה גופם נראה שהם חיו כמו לוטרות או אריות ים הן על היבשה והן במים, בעוד אחרים חיו בעיקר ביבשה. היו להם שיניים דקות דמויות מחטים שהתאימו לתפיסת דגים או חרקים.

זוחלים אלה חלקו את הימים עם הנותוזאוריים, האיכתיוזאורים, הפלסיוזאורים וזוחלים נוספים ואז נכחדו עם הכחדת הטריאס הגדולה.

סוגים
-----

* Amotosaurus
* Augustaburiania
* Cosesaurus
* Dinocephalosaurus
* Exilisuchus?
* Fuyuansaurus
* Gwyneddosaurus
* Langobardisaurus
* מקרונמוס (Macrocnemus)
* Ozimek?
* Pectodens
* Protanystropheus
* Raibliania
* Sclerostropheus
* Sharovipteryx?
* תניסתרופאוס (Tanystropheus)
* Tanytrachelos

קישורים חיצוניים
----------------

ויקישיתוף מדיה וקבצים בנושא **תניסתרופאיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**לזלי בראון** (באנגלית: **Leslie Browne**; נולדה ב-29 ביוני 1957) היא רקדנית בלט ושחקנית קולנוע יהודיה אמריקאית, מועמדת פרס אוסקר לשחקנית המשנה הטובה ביותר ו פרס גלובוס הזהב לשנת 1977 על הופעתה בדרמת המחול "נקודת מפנה".

ביוגרפיה
--------

בראון נולדה בניו יורק לרקדן קלי בראון – נוצרי, ולאיזבל מירוו – יהודייה, בראון היא אחותו של המפיק קווין קלי בראון.
החלה להתאמן בגיל שבע לצד אחיה ואחותה בסטודיו לריקוד שהפעיל אביה.
למדה ריקוד ב"בית ספר לבלט אמריקאי" (אותו גם ניהלה בשלב מאוחר יותר) ולאחר מכן הופיעה כמקצוענית עבור החברה "ניו יורק סיטי בלט".

התפרסמה בסרט המחול "נקודת מפנה" של הסנדק שלה, הבמאי הרברט רוס, בו גילמה את אמיליה, רקדנית בלט מוכשרת ובתה של דידי (שירלי מקליין), על הופעתה הראשונה כשחקנית הועמדה בראון לפרס אוסקר לשחקנית המשנה הטובה ביותר ולפרס גלובוס הזהב. בראון הופיעה בשני סרטי בלט נוספים של רוס "ניז'ינסקי" ו"רקדנים" אותו הפיק מנחם גולן. היא הופיעה גם בפרק בסדרה "ימים מאושרים".
בראון החלה ללמוד משחק רק לאחר שהייתה מועמדת לאוסקר והופיעה בברודוויי במחזמר "הנעל האדומה".

קישורים חיצוניים
----------------

* לזלי בראון, במסד הנתונים הקולנועיים IMDb (באנגלית)

הערות שוליים
------------

1. ↑  טלילה בן זכאי, מזל של רקדנית, מעריב, 21 בינואר 1983

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295932905171
* BnF: cb141596760 (data)
* GND: 106641498X
* ISNI: 0000 0001 1935 2370
* LCCN: no97043499
* NTA: 380128365
* SNAC: w6qv4sx3
* VIAF: 61755597
* WorldCat: lccn-no97043499

 |
**סימון שאהין** (בערבית: **سيمون شاهين**; נולד ב-1955) הוא מלחין, נגן עוד וכינור ומלחין פלסטיני-אמריקאי.

ביוגרפיה
--------

שאהין נולד בתרשיחא למשפחה ערבית קתולית. כשהיה בן שנתיים עברה משפחתו לחיפה. הוא למד במנזר הכרמליתי בעיר. אביו, חכמת שהין, היה נגן ומורה למוזיקה. שאהין החל לנגן בגיל 5 בעוד ואחר מכן למד לנגן גם בכינור. הוא למד באוניברסיטת תל אביב ספרות ערבית ומוזיקה. אחר כך המשיך ללימודי תואר ראשון באקדמיה למוסיקה ולמחול בירושלים, אותם סיים ב-1978. בשנת 1980 הוא היגר לארצות הברית ומאז חי ופועל משם.
הוא למד נגינה במכון מנהטן למוזיקה ומוזיקולוגיה וחינוך מוזיקלי באוניברסיטת קולומביה וכן קיבל אזרחות אמריקאית.

שאהין הלחין פסקולים למספר סרטים וייסד בניו יורק פסטיבל שנתי של מוזיקה ערבית בעיר. הוא הופיע יחד עם הצ’לן הישראלי, אוהד בר-דוד תחת הכותרת "דיאלוג מוזיקלי ישראלי-ערבי", הופעה המשלבת מלודיקה ערבית יחד עם מוזיקה יהודית עם השפעות ישראליות ומזרח אירופאיות. שאהין הופיע מספר פעמים בישראל. ב-2007 הופיע במרכז הקונגרסים עם להקתו "קנטרה" לרגל מאה שנה למנזר הכרמליתי בחיפה.

קישורים חיצוניים
----------------

ויקישיתוף מדיה וקבצים בנושא **סימון שאהין** בוויקישיתוף
* אתר האינטרנט הרשמי של סימון שאהין

* סימון שאהין, באתר AllMusic (באנגלית)

* סימון שאהין, באתר MusicBrainz (באנגלית)

* סימון שאהין, באתר Discogs (באנגלית)

* סימון שאהין, באתר Songkick (באנגלית)
* קלאסיקה ערבית בעיר המנותקת, נעם בן זאב, הארץ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007599173005171
* BnF: cb13899697v (data)
* GND: 134762975
* ISNI: 0000 0000 6655 5990
* LCCN: nr92033664
* MusicBrainz: 2b26b168-d3c2-4016-b492-c84b8a38dec4
* VIAF: 9698149108518768780006
* WorldCat: lccn-nr92033664

 |